Source: http://www.bihon.ro/sa-jucam-la-acelasi-nivel/1220570
Timestamp: 2019-11-20 01:49:55+00:00

Document:
„Să jucăm la acelaşi nivel” - BIHON
„Să jucăm la acelaşi nivel”
la	14. decembrie 2012 09:39	 Reactualizat la:	 14. decembrie 2012 09:40
Orădenii vizează cea de-a 12-a victorie stagională	- © FOTO: OradeaBestPhoto
Iubitorii baschetului orădean aşteaptă vineri seară o nouă victorie a favoriţilor lor, în partida cu Energia Rovinari, din cadrul etapei a 13-a a Ligii Naţionale. Meciul are loc la Arena „Antonio Alexe”, cu începere de la ora 19.
CSM Oradea are la activ 11 succese în cele 12 etape disputate şi nu concepe un alt rezultat în partida de azi decât victoria. „Noi dorim să ne menţinem concentrarea şi nivelul ridicat de joc din ultimele etape, pentru a putea să câştigăm şi acest meci. Vom aborda partida la victorie, aşa cum o facem în faţa fiecărui adversar. Suntem favoriţi prin prisma rezultatelor de până acum, dar trebuie să fim atenţi, pentru că Energia este o echipă valoroasă, imprevizibilă. Victoriile lor cu BC Timişoara şi cu CSM Bucureşti, ultima în deplasare, sunt elocvente în acest sens. Ne respectăm adversara, la fel ca în oricare alt meci, dar sperăm să câştigăm”, ne-a declarat managerul echipei CSM Oradea, Şerban Sere.
CSM Oradea e favorită
Cele două formaţii s-au mai întâlnit în acest sezon, în prima fază a Cupei României, la Sibiu, victoria revenindu-le orădenilor cu scorul de 72-58. CSM Oradea are o serie de şapte victorii consecutive în ultimele etape, fiind favorită indiscutabilă în faţa echipei oltene. Energia se remarcă prin inconstanţa rezultatelor în actualul sezon, alternând victoriile în faţa unor echipe de marcă, cu eşecuri neaşteptate. Adversara noastră de azi a pierdut ultimele două meciuri, ambele de pe teren propriu, cu U Mobitelco şi cu SCM U Craiova, dar a câştigat în urmă cu trei etape la CSM Bucureşti.
„Dorim să evităm o supriză neplăcută pentru noi în meciul de azi. Din fericire, noi am dovedit constanţă în joc până acum şi nu am avut înfrângeri neaşteptate. Ar fi păcat să ne întrerupem seria victoriilor într-un meci în care deţinem prima şansă. I-am avertizat pe jucători în acest sens, să fie concentraţi şi să nu considere partida câştigată dinainte de joc. Sunt însă jucători profesionişti şi sunt convins că vor aborda meciul cu toată responsabilitatea, pentru a le oferi suporterilor un nou succes”, a conchis Şerban Sere.
Taguri: baschet, csm oradea, energia rovinari

References: CSM 
 CSM 
 CSM 

CSM 
 CSM 
 CSM 
 csm